internet vaartha 220 Views
న్యూఢిల్లీ : అంతర్జాతీయ క్రీడాకారుడి క్రీడా జీవిత కాలం 30 సంవత్సరాల వరకు నిరాఘాటంగా సాగిపోతుంది. గాయాలతో సావాసం చేయగలిగితే 35 సంవత్సరాల వరకు ఉత్తమ ప్రదర్శన ఇచ్చే అవకాశం ఉంటుంది.కాగా 40 సంవత్సరాల వరకు ఆటగాడిగా ఉత్తమ స్థాయిలో ఆకట్టుకోవడం చాలా కష్టమైన విషయం. అలాంటిది 45 సంవత్సరాల వయసున్న ఆస్ట్రేలియా క్రికెటర్‌ బ్రాడ్‌ హాగ్‌ ఇప్పటికి ఎలాంటి ఇబ్బంది లేకుండా క్రికెట్‌ను ఆస్వాదిస్తూ ఆకట్టుకుంటున్నాడు.కాగా 2008 లో అంతర్జాతీయ క్రికెట్‌కు స్వస్తి చెప్పిన హాగ్‌ అప్పటి తన నిర్ణయం తొందరపాటు చర్యగా భావిస్తున్నాడు. ఇన్నేళ్లు క్రికెట్‌ ఆటగాడిగా కొనసాగడం వెనుక తన రెండవ భార్య ప్రోత్సాహం ఉందని చెబుతున్నాడు.మరో మూడేళ్లు ఆస్ట్రేలియా జట్టుకు ఆడే అవకాశం ఉన్నప్పటికి తన మొదటి భార్య వివాహం ఎక్కువ కాలం నిలువకపోవడంతో తీవ్ర మానసిక వేదనకు లోనయ్యానని, అందువల్లే అప్పట్లో రిటైర్మెంట్‌ ప్రకటించానని పేర్కొన్నాడు. కాగా ఢిల్లీతో ఆడిన మ్యాచ్‌లో కోల్‌కతా తరపున ఆడిన హాగ్‌ మూడు వికెట్లు తీసి ఆకట్టుకున్నాడు. తనకు 50 సంవత్సరాలు వచ్చే వరకు ఇలాగే ఆడతానని విశ్వాసం వ్యక్తం చేశాడు. హాగ్‌ ఉత్సాహం చూస్తుంటే 50 ఏళ్ల వరకు ఇలాగే క్రికెట్‌ ఆడేలానే కనిపిస్తున్నాడు.